# Ar Vretoned epad seizi Paris

| ◄ Ar Mesaër-Denved a c’honeaz merc’h ar Roue gant ur gir hep-ken | Ar Vretoned epad seizi Paris | Ar Vamm glanv ► |
Setu ur c’hêlo fall digwêt en Breiz-Izel : « Roue ar Prus a zeu evit ober brezel « Da Baris, ar gêr vraz, da Vreiz, da Vro-C’hall holl, « Gant meur a roue all, ha badagou tud foll ! »
Pa glewjont kement-se, war ar meaz hag en kêr, Holl bugale vad Breiz, ann otro, ar merer, Holl e lârjont kerkent : — « Var-sav, potred vad Breiz ! « Dirr en avel ! Kerzomp, kalounek ha gant feiz !
« Ha na oelet ket re, mammou ha priejou, « Pere chomo er gêr, gant ar vugaligou ;
« Hep-dale tistrofomp ; Santez Anna Wened « Diwallo en pep-lec’h, breped, ar Vretoned ! »
O klewet kement-se, priejou ha mammou, Leun a galon ive, a guze ho daerou, Hag a lâre : « Ia, it, em gannit ’vit ar vro, « ’Vit ar vro hag ar feiz, hep aoun euz ar maro !
« Ni a bedo ’vit-hoc’h, bemdez, en ilizou « Hag en chapellou Breiz, ha gant hon pedennou, « Ha brec’h Santez Anna holl e teufet d’ar gêr, « Evel Bretoned vad, p’ho pô grêt ho tever ! »
Tremen a ra ur miz ; daou viz ’zo tremenet, Er brasa nec’hamant, allas ! ha na deu ket Kêlo euz tu Bro-C’hall. Ann itron Kerouartz D’ar c’hannader neuze, truezuz, a laraz :
— « Petra hoc’h eûz gwelet duhont, ma c’hannader ?… — « Itron, gwelet am eûz duhont ur c’hoari gaer : « Ia, indan mogerou Paris, ar penn-kêr vraz, « A weliz kant mill den, ha goude kant mill c’hoaz,
« Hogen n’ho pêt ket aoun : biken n’hi c’homerfont, « Rag ann dud kalonek a zo stank-braz duhont ; « A bep-tu a Vro-C’ho buhan, int diredet. « Holl bugale Bro-C’hall, dreist-holl ar Vretoned.
« Ia, en pep-lec’h am eûz gwelet ma c’henvroïz ; « En kêr, diaveaz kêr, gant joa vraz ho gweliz ; « Bretoned war ar ster ha war ar mogerou, « Bretoned er fortjou, ha ’tal ar c’hanonou ;
« Bretoned dre-aman, Bretoned dre du-hont, « Dre-holl ar Vretoned, potred vat ha dispont, « Dre-holl lec’h ’zo emgann, tennou ha tan ha gwad : « Ar penn-sturier ive a zo ur Breton mad.
« Ah ! ra vezo hennes ive evel gwez-all « Ar Breton mad Gwesklen, pa gasaz a Vro-C’hall, « Hag euz a Vreiz, he vro, ar Saozon milliget ! « Dirr en avel, potred ! beac’h d’ar Prusianed ! »
— « Petra hoc’h eûz gwelet c’hoaz, kannader, lâret ? » — « War menez Chatillon, Itron, am eûz gwelet « Ar Prusianed fall o tont a vagadou. « ’Vel ar brini, er goanv, spontuz gant ho garmou !
« Met potred Breiz-Izel warnez-he a gouezaz, « Kerkent, ’vel ar c’hurun. — Eno ho mab, siouaz ! « Bepred araok, itron, bepred huël he benn, « ’Oe skoët, o rena kalonek, he vandenn… » —
— « Kannader, kannader, ma mab a zo lac’het ? — « Oh ! nann, dre c’hraz Doue, na eo met gouliet ; « Na gouez ket d’ann douar ken ez, potr Breiz-Izel « Na bars ar gourennou, nag ive er brezel. » —
— « Petra hoc’h eûz gwelet c’hoaz, lâret, kannader ? » — « Dre-holl am eûz gwelet skrivet war bep moger « Ar gir Fraternité. — da lâret eo ’dleeur, « Dreist-holl en amzer fall, beza bepred breudeur.
« Gant re Vreiz ar gir-se ’zo ive anvezet, « En ho c’halonou holl doon meurbet eo skrivet : « Breizad ha Breizades a zo leun a druez « ’Vit ann hini a ro ’vit he vro he vuhez.
« Gwelet am eûz duhont kalz a Vreizadezed « A oa d’ar c’hlanvour paour ken mad hag ann eled, « Hag a gomze d’ezhan ker brao euz he vro Breiz, « Euz iliz he barroz, euz Doue, he Vamm geiz !
« Ha neuze e serre, hep keuz, he daoulagad, « O sonjal en he vro, ’vel ma ra pep Breizad, « Pa varw pell euz he Vreiz. — En bered he barroz « Mar na ve douaret, — d’ezhan ar Baradoz ! »
— « O kannader, petra hoc’h eûz ive klewet ? » — « En pep-lec’h, a bep-tu, tud Breiz o lavaret : — « E-keit ha ma vezo un Almand en Bro-C’hall, « A vezo ur Breton, vit kas-kuit ann den-fall ;
« Bretoned a vezo en pep-lec’h, pep amzer, « ’Vit ober, kalonek, ha dispont, ho dever ; « Evit harpa ho feiz, ho lezenn hag ho bro, « Ha gouzanv evit-hê, mar be red, ar Maro ! »